Fitness ja voimailu

Voimamies Ilkka Nummisto menehtyi läheistensä ympäröimänä.

Ilkka Nummisto vuonna 2009. Soppakanuuna, CC BY-SA 3.0

Ilkka Nummiston vaimo Ritva Nummisto vahvisti tiedon ja kertoi, että voimailun suurmies menehtyi sairaalassa läheistensä ympäröimänä.

– Lähtö oli hänen arvoisensa, se oli niin kaunis. Hänen oma toivomuksensa oli, että sekä hänellä että meillä olisi hyvä ja levollinen olo. Ei ollut tuskia, Ritva Nummisto sanoi Iltalehdelle.

– Ilkka oli täysissä järjissään ja oma toivomus oli, ettei halunnut nesteytyksiä.

Nummisto voitti Suomen vahvimman miehen tittelin kolmesti.

Nummisto toimi Suomen lipunkantajana Münchenin olympialaisissa vuonna 1972 ja kilpaili neljissä olympialaisissa melonnassa.

Voimailija koki kovia vuonna 2017, kun pieleen mennyt ihonsiirto johti jalan amputoimiseen. Voimamies ei toipunut tapauksesta koskaan.

– Hän ei selvinnyt henkisesti amputaation jälkeisestä elämästä. Voimat alkoivat hiipumaan treenaamiseen ja sosiaaliseen elämään.

– Hänellä oli hyvä olla ja sanoi, ettei tule enää kotiin. Se oli kaikilla tiedossa. Koko perheellä oli rauhallinen mieli.

Kaksi elämänoppia

llkka Nummisto ja Markku Suonenvirta työn touhussa. Voimamiehet keräsivät lajin huippusuosion aikaan hurjia yleisöjä ympäri Suomen. Markku Suonenvirran kotialbumi

Suomen Voimalajiliitto kertoo Facebook-sivullaan, että tulevana viikonloppuna Masters-kilpailuissa pidetään hiljainen hetki Nummiston muistoksi.

Voimalajiliiton puheenjohtaja Jyrki Rantanen välitti Facebookissa osanotot Nummiston perheelle ja muisteli lajin suurmiestä.

– Opin sinulta kaksi suurta asiaa. Ensinnäkin voi olla vahva, muttei saa olla tyhmä. Toisekseen ihmiset eivät riitele, vaan asiat. Sinun kanssasi oli aina ilo keskustella. Oli kunnia tavata sinut monta kertaa vuosien varrella.

– Hän oli yksi suurimmista syistä, miksi aloin seurata voimamieskisoja. Kiitos kaikesta, mitä olet antanut minulle ja koko voimailuyhteisölle.

Juttua muokattu klo 10.55: Muokattu otsikkoa ja lisätty Rantasen kommentit.